Document ID: 32008D0404

ΑΠΌΦΑΣΗ ΤΗΣ ΕΠΙΤΡΟΠΉΣ
της 21ης Μαΐου 2008
για την τροποποίηση της απόφασης 2003/467/ΕΚ σχετικά με την κήρυξη ορισμένης διοικητικής περιφέρειας της Ιταλίας ως επισήμως απαλλαγμένης από τη φυματίωση των βοοειδών και ορισμένων διοικητικών περιφερειών της Πολωνίας ως επισήμως απαλλαγμένων από την ενζωοτική λεύκωση των βοοειδών
[κοινοποιηθείσα υπό τον αριθμό Ε(2008) 1876]
(Κείμενο που παρουσιάζει ενδιαφέρον για τον ΕΟΧ)
(2008/404/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), και ιδίως το παράρτημα A(I)(4) και το παράρτημα Δ(I)(E),
Εκτιμώντας τα ακόλουθα:
(1)
Στην οδηγία 64/432/ΕΟΚ προβλέπεται ότι κράτη μέλη ή τμήματα των κρατών μελών μπορούν να κηρυχθούν επισήμως ως απαλλαγμένα από τη φυματίωση των βοοειδών και την ενζωοτική λεύκωση των βοοειδών όσον αφορά τις αγέλες βοοειδών, εφόσον πληρούνται ορισμένοι όροι που καθορίζονται στην εν λόγω οδηγία.
(2)
Οι κατάλογοι των περιφερειών των κρατών μελών οι οποίες κηρύσσονται απαλλαγμένες από τη φυματίωση των βοοειδών και την ενζωοτική λεύκωση των βοοειδών καθορίζονται στην απόφαση 2003/467/ΕΚ της Επιτροπής, της 23ης Ιουνίου 2003, για τη θέσπιση καθεστώτος επίσημης απαλλαγής από τη φυματίωση, τη βρουκέλωση και την ενζωοτική λεύκωση των βοοειδών σε ορισμένα κράτη μέλη και περιφέρειες κρατών μελών όσον αφορά τις αγέλες βοοειδών (2).
(3)
Η Ιταλία υπέβαλε στην Επιτροπή έγγραφα με τα οποία αποδεικνύεται η τήρηση των σχετικών όρων που προβλέπονται στην οδηγία 64/432/ΕΟΚ, όσον αφορά όλες τις επαρχίες της περιφέρειας Veneto ώστε η εν λόγω περιφέρεια να αναγνωρισθεί ως επισήμως απαλλαγμένη περιφέρεια της Ιταλίας από τη φυματίωση των βοοειδών.
(4)
Σε συνέχεια της αξιολόγησης των εγγράφων αυτών, η εν λόγω περιφέρεια της Ιταλίας πρέπει να αναγνωρισθεί ως περιφέρεια του κράτους μέλους αυτού επισήμως απαλλαγμένη από τη φυματίωση των βοοειδών.
(5)
Η Πολωνία υπέβαλε επίσης στην Επιτροπή έγγραφα που αποδεικνύουν την τήρηση των σχετικών προϋποθέσεων της οδηγίας 64/432/ΕΟΚ, βάσει των οποίων δύο διοικητικές περιφέρειες (powiaty) που περιλαμβάνονται στην αμέσως ανώτερη διοικητική διαίρεση (βοεβοδάτο) Małopolskie μπορούν να αναγνωρισθούν ως επισήμως απαλλαγμένες περιφέρειες από την ενζωοτική λεύκωση των βοοειδών στην Πολωνία.
(6)
Σε συνέχεια της αξιολόγησης των εγγράφων αυτών, οι εν λόγω περιφέρειες (powiaty) της Πολωνίας πρέπει να αναγνωρισθούν ως επισήμως απαλλαγμένες περιφέρειες από την ενζωοτική λεύκωση των βοοειδών στο εν λόγω κράτος μέλος.
(7)
Συνεπώς, η απόφαση 2003/467/ΕΚ πρέπει να τροποποιηθεί ανάλογα.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα παραρτήματα I και III της απόφασης 2003/467/ΕΚ τροποποιούνται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 21 Μαΐου 2008.

Labels: 0
18
6